Johan Goosen: ‘Ek het ŉ fout gemaak’Johan Goosen. Foto: rugbypass.com/ANA Die voormalige Springbok Johan Goosen is spyt oor die manier wat hy sy skok-“uittrede” hanteer het om uit ŉ kontrak met die Franse klub Racing 92 te kom. Goosen het einde 2016 die rugbywêreld onkant gevang toe hy Racing 92 op omstrede wyse verlaat en sodoende van ŉ multimiljoenrand-kontrak afstand gedoen het om as ŉ kommersiële bestuurder op ŉ perdeplaas in Bloemfontein te gaan werk. Goosen het onder hewige kritiek deurgeloop met bewerings dat hy net na ŉ manier gesoek het om Racing 92 te verlaat aangesien hy nie meer gelukkig was daar nie. Hy het vroeër vanjaar weer ŉ opskudding veroorsaak toe hy aangekondig het dat hy ŉ kontrak met Montpellier in Frankryk gesluit het. Hy het vroeër vanjaar ŉ paar keer vir die Cheetahs uitgedraf. Goosen was tydens sy uittrede ook by ŉ jagongeluk betrokke. Hy het sy vriend, Armandt Stoman, op 24 Januarie verlede op die plaas Lilly Flanders, naby Aliwal-Noord in die Oos-Kaap, met ŉ jaggeweer in sy enkel geskiet. Stoman is ná die voorval na ŉ hospitaal in Bloemfontein gehaas en moes verskeie operasies ondergaan. Goosen het intussen in ŉ openhartige onderhoud met die Franse koerant Midi Olympique erken hy het ŉ fout gemaak. “Ek het nie goed gevoel in Parys nie. Ek is ŉ Suid-Afrikaner en ek kort spasie. In die buurte van Parys is die geboue so naby aan mekaar en dit het gevoel of ek versmoor. Ek het die ongemaklike gevoel gehad dat ek in ŉ boks bly. Die ergste was dat my seun ook ongelukkig was.” Goosen het gesê hy kon nie nog vyf jaar bly nie. “Geld het niks hiermee te doen nie. Ek het ŉ ander lewe gesoek, son, spasie en die natuur. Ek het dit alles in Montpellier.” Volgens Goosen verwag hy ŉ vyandige ontvangs wanneer hy weer in Frankryk begin rugby speel. “Dit was malligheid. Ek het ŉ fout gemaak. Ironies genoeg het ek ook baie gegroei die afgelope twee jaar. Ek het my kop skoon gekry en my lyf toegelaat om te herstel. Ek is deur moeilike tye. Ek was baie hartseer. Ek het gedink dit gaan nooit eindig nie. “Partykeer het ek vir myself gesê: Miskien moet ek teruggaan Racing toe? En ander kere was ek oortuig dat dit my niks sou help om terug te gaan nie. Ek was verlore. As daar ŉ speler in my situasie is, sal ek vir hom sê: Moet dit nie doen nie, want jy sal spyt wees. Die prys om te betaal is te groot.” Goosen word einde Julie 26 jaar oud en daar is ŉ kans dat hy steeds sy internasionale loopbaan kan laat herleef.